**Vyhlasovateľ:** Mesto Podolínec

Štatutárny orgán: Mgr. Michal Marhefka, MBA – primátor mesta

Sídlo: Nám. Mariánske 3/3, 065 03 Podolínec

IČO: 00330132

DIČ: 2020526189

Bankové spojenie: VÚB, a. s.

IBAN: SK19 0200 0000 0026 0611 0051

(ďalej aj „vyhlasovateľ“)

vyhlasuje

**obchodnú verejnú súťaž č. 1/2025 (ďalej aj „súťaž“)**

podľa ustanovení § 281 a nasl. zákona č. 513/1991 Zb. Obchodný zákonník v znení neskorších predpisov a vyzýva na podanie návrhov na uzatvorenie kúpnej zmluvy k pozemkom podľa čl. I. tohto dokumentu.

Dispozícia s majetkom mesta sa uskutočňuje v zmysle zákona č. 138/1991 Zb. o majetku obcí v znení neskorších predpisov, v súlade s platnými Zásadami hospodárenia s majetkom mesta Podolínec a na základe podmienok obchodnej verejnej súťaže schválených Mestským zastupiteľstvom v Podolínci (ďalej len „MsZ“) uznesením xy/2025 zo dňa 12.03.2025.

**I.**

**Predmet obchodnej verejnej súťaže**

1. Vyhlasovateľ súťaže je výlučným vlastníkom pozemku v k. ú. Podolínec, obec Podolínec:

* KN-C 1125/37, druh pozemku: ostatná plocha, výmera pozemku: 756 m2,
* KN-C 1125/38, druh pozemku: ostatná plocha, výmera pozemku: 756 m2,
* KN-C 1125/39, druh pozemku: ostatná plocha, výmera pozemku: 756 m2,
* KN-C 1125/40, druh pozemku: ostatná plocha, výmera pozemku: 756 m2,
* KN-C 1125/41, druh pozemku: ostatná plocha, výmera pozemku: 756 m2,
* KN-C 1125/42, druh pozemku: ostatná plocha, výmera pozemku: 756 m2,
* KN-C 1125/43, druh pozemku: ostatná plocha, výmera pozemku: 756 m2,
* KN-C 1125/44, druh pozemku: ostatná plocha, výmera pozemku: 756 m2,
* KN-C 1125/45, druh pozemku: ostatná plocha, výmera pozemku: 756 m2,
* KN-C 1125/46, druh pozemku: ostatná plocha, výmera pozemku: 756 m2,

1. Predmetom súťaže je predaj jednotlivých pozemkov uvedených v ods. 1 tohto bodu.

**II.**

**Podmienky obchodnej verejnej súťaže**

1. Navrhovateľ predloží vyplnený návrh kúpnej zmluvy (príloha č. 1), v ktorom vyplní:

* identifikáciu navrhovateľa (buď pre fyzickú alebo právnickú osobu),
* kúpna cena za m2 a kúpnu cenu za jeden pozemok,
* identifikáciu pozemku, ktorý žiada odkúpiť
* miesto a dátum vyplnenia návrhu,
* návrh zmluvy navrhovateľ podpíše.

1. Navrhovateľ kupuje pozemok v celku.
2. Minimálna kúpna cena je **60 €/m2**.
3. Súťažné návrhy musia byť písomné a vyhotovené v slovenskom jazyku.
4. Každá zmena alebo doplnenie návrhu pred termínom stanoveným podmienkami súťaže na predkladanie návrhov musí byť vykonaná spôsobom stanoveným na predkladanie návrhov. Predložený súťažný návrh je možné meniť a dopĺňať po uplynutí tohto termínu len na základe výzvy vyhlasovateľa a v ním stanovenej lehote; iné zmeny predloženého návrhu, okrem opravy chýb vzniknutých pri jeho písaní, sú po tomto termíne neprípustné.
5. Návrhy, ktorých obsah nebude zodpovedať podmienkam súťaže alebo budú doručené po termíne stanovenom na podávanie návrhov, nebudú do súťaže zaradené. Navrhovateľ môže podať najviac jeden súťažný návrh, pričom návrhy nemôžu obsahovať alternatívne návrhy.
6. Predložený návrh nemožno odvolať po termíne určenom na jeho predloženie, pričom navrhovateľ je ním viazaný 3 mesiace po oznámení výsledkov súťaže.
7. Ak víťaz súťaže neuzavrie s Mestom Podolínec zmluvu do 15 dní od vyzvania na uzavretie zmluvy v zmysle podaného návrhu, stráca nárok na jej uzavretie.
8. Navrhovatelia nemajú nárok na náhradu nákladov spojených s účasťou v súťaži.
9. Pri uzatváraní kúpnej zmluvy sa bude vyhlasovateľ riadiť podmienkami súťaže a príslušnými ustanoveniami všeobecne záväzných právnych predpisov. Návrh na vklad do katastra nehnuteľností bude podaný až po zaplatení celej kúpnej ceny na účet predávajúceho.
10. Súťaž je platná, ak sa na nej zúčastní najmenej jeden navrhovateľ, ktorý splnil podmienky súťaže.

**III.**

**Miesto a lehota na predkladanie návrhov**

1. Súťažné návrhy v predpísanej forme je potrebné doručiť do elektronickej schránky mesta Podolínec alebo v listinnej podobe ak záujemca nemá aktivovanú elektronickú schránku v zalepenej obálke, na ktorej bude uvedené:
2. presná a úplná adresa navrhovateľa (odosielateľa),
3. heslo „Obchodná verejná súťaž – Krížava 1/2025“,
4. označenie „NEOTVÁRAŤ“,

a to na adresu vyhlasovateľa uvedenú v hlavičke týchto podmienok súťaže, resp. do elektronickej schránky mesta v prípade doručenia elektronicky.

1. Na predloženie súťažných návrhov sa stanovuje lehota od zverejnenia podmienok obchodnej verejnej súťaže do 31.05.2025 do 12.00 hod.

**IV.**

**Vyhodnotenie podaných návrhov**

1. Podané súťažné návrhy budú po doručení označené dátumom.
2. Na otvorenie a vyhodnotenie súťažných návrhov vymenuje primátor mesta najmenej trojčlennú komisiu; počet jej členov musí byť vždy nepárny. Otváranie a čítanie obálok je verejné, pri rozhodovaní komisie je však účasť iných osôb vylúčená.
3. Otváraní obálok a vyhodnotení súťaže sa spíše zápisnica, ktorá bude obsahovať identifikáciu navrhovateľov, splnenie podmienok súťaže u jednotlivých navrhovateľov, naplnenie hodnotiacich kritérií a výsledok hodnotenia.
4. Zo súťaže sú vylúčené návrhy, ktoré neobsahujú všetky v podmienkach súťaže požadované údaje a dokumenty, návrhy navrhovateľov, na majetok ktorých bol vyhlásený konkurz, počas súťaže bolo proti navrhovateľovi začaté konkurzné alebo reštrukturalizačné konanie, alebo bol proti navrhovateľovi zamietnutý návrh na vyhlásenie konkurzu pre nedostatok majetku, návrhy navrhovateľov, ktorí majú voči vyhlasovateľovi súťaže akékoľvek pozdĺžnosti.
5. Pri vyhodnocovaní súťažných návrhov je jediným kritériom cena za celý predmet súťaže.
6. V prípade rovnakej ceny rozhoduje „lós“.
7. V prípade ak o jeden pozemok majú záujem viacerí záujemcovia rozhoduje najvyššia cena. Ostatným záujemcom môže vyhlasovateľ súťaže ponúknuť iný pozemok, na ktorý nebola predložená žiadna ponuka so zachovaním jeho ponukovej ceny.
8. Komisia pre vyhodnotenie súťaže vyhodnotí súťažné návrhy a určí poradie navrhovateľov. Výsledky súťaže vyhlasovateľ zverejní bez meškania na svojej úradnej tabuli a webovom sídle. Vyhlasovateľ oznámi výsledky súťaže každému účastníkovi listom, a to do 15 dní od zverejnenia výsledkov obchodnej verejnej súťaže.

**V.**

**Záverečné ustanovenia**

Vyhlasovateľ súťaže si vyhradzuje právo:

1. odmietnuť všetky predložené súťažné návrhy aj bez uvedenie dôvodu,
2. meniť uverejnené podmienky súťaže,
3. zrušiť súťaž,
4. žiadať od navrhovateľa opravu formálnych nedostatkov podaného návrhu,
5. vyzvať navrhovateľov alebo niektorých z nich na doplnenie návrhu za účelom dosiahnutia výhodnejšej ponuky (užšia súťaž).

V Podolínci, dňa 13.03.2025

..............................................

Mgr. Michal Marhefka, MBA

primátor mesta